Дивно ли је
Мило Јововић 

Дивно ли је плаво небо,
Окићено зв'јездицама;
Ал када га облак застре,
Тад постане црна тама.

Дивно ли је равно поље,
Пуно цв'јећа мирисава;
Ал кад дође оштра зима,
Тад угине њему слава.

Дивна ли је гора густа,
Пуна пјесме и жубора;
Али кад је сн'јег покрије,
Лишити се тога мора.

Све је дивно, све је красно;
Ал све м'јења живот свој:
Љубав жарку јединице
Не мијења драги твој.

У Бару, (Црна Гора) 1895., Мило Јововић, „Словански свет “, број 23., у Трсту, 8. јуна 1895., стр. 212.
Јововићеве пјесме 1895.